Ηρακλής Θεσσαλονίκης (καλαθοσφαίριση ανδρών)

Ο Γυμναστικός Σύλλογος Ηρακλής είναι ελληνικό αθλητικό σωματείο που δραστηριοποιείται στην πόλη της Θεσσαλονίκης. Αγωνίζεται με χρώματα το μπλε και το λευκό και αντλεί το όνομά του από το πασίγνωστο μυθικό ήρωα Ηρακλή. Στο έμβλημά του απεικονίζεται ο Ηρακλής του Λύσιππου, άγαλμα του 4ου αιώνα π.Χ.

Το τμήμα ανδρικής καλαθοσφαίρισης του συλλόγου ιδρύθηκε το 1921 (Τ.Β.Ε, 11/11/1921), αποτελώντας μάλιστα την πρώτη ομάδα που κατέκτησε το Πανελλήνιο Πρωτάθλημα (1928). Έδρα του είναι το ιδιόκτητο Ιβανώφειο Κλειστό Γυμναστήριο, χωρητικότητας 2.500 θεατών. Σε ό,τι αφορά το καθαρά νομικό κομμάτι, ο σύλλογος σήμερα αγωνίζεται στην Α1 Basket League με την επίσημη επωνυμία «Κ.Α.Ε. Ηρακλής Θεσσαλονίκης 2017».

Ιστορία

1921 - 1933 

Σύμφωνα με την Εφημερίδα «Ταχυδρόμος της Βορείου Ελλάδος» (23/10/1921), στις 25/10/1921 θα άρχιζε στο γήπεδο του Ηρακλή το νέο αγώνισμα «Μπάσκετ μπωλ», το οποίο θα δίδασκε η ΧΑΝΘ. Η ΧΑΝΘ είχε στενή συνεργασία με τον Ηρακλή, μάλιστα ιδρυτικό της μέλος ήταν και ο τότε πρόεδρος του Ηρακλή Απόστολος Κοσμόπουλος.

Λίγο αργότερα (σύμφωνα με τον Τ.Β.Ε, 11/11/1921), ο Ηρακλής πρωτοπόρησε και απέκτησε ομάδα μπάσκετ. Την εποχή της ίδρυσης της ομάδας μπάσκετ πρόεδρος ήταν ο Απ. Κοσμόπουλος και αρχηγός και υπεύθυνος των “Αμερικανικών Αθλοπαιδιών” (όπως ονομάζονταν το μπάσκετ και το βόλεϊ) ήταν ο Νικόλαος Βάγιας, ο οποίος διαδραμάτισε σημαντικό ρόλο στη δημιουργία της ομάδας μπάσκετ του Ηρακλή. Το 1928 κατακτά το Πρωτάθλημα Ελλάδος το οποίο υπήρξε και το πρώτο στην ιστορία του θεσμού στην Ελλάδα. Ο Ηρακλής αγωνίστηκε με τους Μπάτρικ Μπενλιάν, Λεβόν Μπαμπουλουζιάν, Σωκράτη Ελευθεριάδη, Γιώργο Περιστάνογλου, Γιάννη Ιωαννίδη και  Γιάννη Αμπατζόγλου. Επικράτησε με σημαντική διαφορά επί των αντιπάλων καθώς νίκησε τη Νηαρ Ηστ 37-19, την ΑΕΚ 33-6, τον Άρη 30-23 και τον ΒΑΟ στον τελικό με 26-19.

Ο Γιάννης Αμπατζόγλου, που ήταν και ένας από τους παίκτες της ομάδας που κατέκτησε τον πρώτο τίτλο της ιστορίας του Ηρακλή, υπήρξε ένα από τα δεκατρία ιδρυτικά μέλη της παγκόσμιας ομοσπονδίας μπάσκετ FIBA, υπογράφοντας το πρακτικό ίδρυσής της το 1932.

1934 - 1940 
Το 1934 οι καλαθοσφαιριστές της ΧΑΝΘ (Γ.Μαντόπουλος, Γ.Νανές, Μ.Αδαμίχου, Δ.Καπηλού, Αθανασίου, Σταμάτης και Καντζάς) μεταγράφονται ομαδικά στον Ηρακλή. Λίγους μήνες αργότερα το 1935 ο Ηρακλής αναδείχθηκε πρωταθλητής Ελλάδος για δεύτερη φορά στη ιστορία του, Επικράτησε επί του Πανιώνιου με 110-40 (οι 100 πόντοι που σημείωσε αποτελούν σημαντική επίδοση για τα δεδομένα της εποχής), του Πανελλήνιου 72-45 και του Πειραϊκό με 2-0 (ο Πειραϊκός δε αγωνίστηκε). Την ομάδα αποτελούσαν οι Γ. Νανές, Γ. Μαντόπουλος, Δ. Καπήλου, Μ. Αδαμίχου, Μ. Παπαγιάννης, Πολυμέρης, Κοκκίνης και Δοσόπουλος.

Το 1936 ο Ηρακλής κατέκτησε το πρωτάθλημα Θεσσαλονίκης ενώ κατέλαβε τη δεύτερη θέση στο πρωτάθλημα. Στη συνέχεια υπήρξαν οικονομικές δυσκολίες και αρκετοί αθλητές αποχώρησαν ή μεταγράφηκαν όπως ο Νανές. Το 1939 κατέκτησε το τοπικό πρωτάθλημα με αρχηγό τον Γ. Μαντόπουλο.

1945 - 1960 
Μεταπολεμικά την ομάδα αποτελούσαν οι αδερφοί Τζίκα, ο Γεώργιος Μαντόπουλος, ο Εμμανουήλ Καφάτος κ.α. Ο Αντώνης Τζίκας ήταν ο αρχηγός της ομάδας ενώ ο Γεώργιος Μαντόπουλος αποτελούσε έναν από τους κορυφαίους αθλητές της. Το 1946 το Προεδρείο του ΓΣ Ηρακλής ανέλαβε να συνεννοηθεί με τα άλλα σωματεία της πόλεως, για την ίδρυση Ομοσπονδίας Αθλοπαιδιών.

1961 - 1970 
Το 1961 ο Ηρακλής ισοβάθμησε με τον Σπόρτινγκ και τον Παναθηναϊκό στην 1η θέση του πανελληνίου πρωταθλήματος με 11 βαθμούς, έχοντας 5 νίκες και 1 ήττα. Δεν αγωνίστηκε στους αγώνες μπαράζ που αποφασίστηκαν καθώς διαμαρτυρήθηκε για τη συμμετοχή του Νάκιου στον Παναθηναϊκό και αποχώρησε.

Το 1964 ο Ηρακλής κατακτά τη δεύτερη θέση στο πρωτάθλημα Ελλάδας. Τη χρονιά εκείνη είχε ισοβαθμήσει με την ΑΕΚ (31 βαθμούς, με 13 νίκες και 5 ήττες) αλλά έχασε τον τίτλο σε αγώνα μπαράζ. Οι παίκτες του Ηρακλή Γιάννης Μπούσιος και Αριστείδης Μούμογλου ήταν ο δεύτερος και τρίτος καλύτερος σκόρερ του πρωταθλήματος.

1971 - 1980 
Τη σεζόν 1971-72 ο αναδείχθηκε Αριστείδης Μούμογλου πρωτος σκόρερ της Α εθνικής με 654 πόντους. Στις 13 Ιουλίου του 1972 σημείωσε το ρεκόρ πόντων σε ένα αγώνα που εξακολουθεί να παραμένει ακατάριπτο. Απέναντι στην ομάδα του ΒΑΟ ο Μούμογλου σκόραρε 145 πόντους σε ένα αγώνα που ο Ηρακλής κέρδιε με 170-94 (δεν είχε ακόμα θεσμοθετηθεί το σουτ τριών πόντων). Το 1979 η εθνική Ελλάδος κατακτά το χρυσό μετάλλιο στους Μεσογειακούς Αγώνες έχοντας δυο αθλητές του Ηρακλή στη σύνθεση της, τον Τάκη Καρατζουλίδη και το Σωτήρη Σακελλαρίου.

1981 - 1990 
Το 1981 ο Ηρακλής αγωνίστηκε στον τελικό του Κυπέλλου Ελλάδας όμως τροπαιούχος αναδείχθηκε η ΑΕΚ καθώς είχε στη σύνθεσή της τον ομογενή Κερτ Ράμπις. Το 1987 ολοκληρώθηκε η κατασκευή του Ιβανωφείου κλειστού γυμναστηρίου το οποίο υπήρξε έδρα του συλλόγου. Το 1987 αποκτήθηκε από τον Ηρακλή για τις ευρωπαϊκές υποχρεώσεις ο Ντέιβιντ Ίνγκραμ ο οποίος συμμετείχε από την επόμενη σεζόν και στο πρωτάθλημα. Τις 4 σεζόν που συμμετείχε στο ελληνικό πρωτάθλημα ο Ίνγκραμ αναδείχθηκε 2ος σκόρερ.Το 1988 η εφηβική ομάδα(Φαρμάκης,Χωλόπουλος,Μασλαρινός,Αντωνιάδης,Γιαννακός κ.α. με coach Καλανταρίδη)βγαίνει πρωταθλήτρια Ε.ΚΑ.Σ.Θ. και κατακτά την 2η θέση στο Πανελλήνιο Πρωτάθλημα της Τρίπολης. Το 1989 ο φόργουορντ του Ηρακλή Δημήτρης Παπαδόπουλος κατακτά με την εθνική Ελλάδας το ασημένιο μετάλλιο στο Ευρωμπάσκετ.

1991 - 2000 
Το 1994 ο Ηρακλής αγωνίζεται στον τελικό του Κυπέλλου Ελλάδας. Το 1995 αγωνίζεται στον ημιτελικό του Κυπέλλου Κυπελλούχων Ευρώπης με κορυφαίο τον Γουώλτερ Μπέρι. Το 1995 η εφηβική ομάδα μπάσκετ του Ηρακλή κατέκτησε το Πρωτάθλημα Ελλάδας.

Το 1996 αγωνίζεται στον τελικό του Κυπέλλου Ελλάδας έχοντας στη σύνθεσή του το Ρόι Τάρπλεϊ και τον Ξάβιερ Μακντάνιελ δυο αθλήτες με αξιόλογη θητεία στο NBA. Το 1997 αγωνίζεται στον ημιτελικό του Κυπέλλου Κυπελλούχων Ευρώπης.

Το 1998 οι ομάδες μπάσκετ εφήβων και παίδων του Ηρακλή αναδείχθηκαν Πρωταθλήτριες Ελλάδος στις κατηγορίες τους. Κατά το τέλος της δεκαετίας η ανδρική ομάδα μπάσκετ του Ηρακλή συγκέντρωσε και ανέδειξε ορισμένους από τους πιο χαρισματικούς νεαρούς Έλληνες αθλητές με κορυφαίο το Δημήτρη Διαμαντίδη ο οποίος εντάχθηκε στην ομάδα το 1999 και παρέμεινε ως το 2004.

2001 - 2010 
Την περίοδο 2000-01 η ομάδα μπάσκετ του Ηρακλή συμμετείχε στη Σουπρολίγκα και προκρίθηκε στις 16 καλύτερες ομάδες της διοργάνωσης. Με τον Ηρακλή αγωνίζονταν εκείνη τη χρονιά ο Δημήτρης Διαμαντίδης, ο Νίκος Χατζηβρέττας, ο Λάζαρος Παπαδόπουλος και ο Σοφοκλής Σχορτσανίτης, που υπήρξαν τέσσερις από τους στυλοβάτες των επιτυχιών της Εθνικής Ελλάδος η οποία τα επόμενα χρόνια αναδείχθηκε πρωταθλήτρια Ευρώπης και δευτεραθλήτρια κόσμου. Το 2002 ο Νίκος Χατζηβρέττας αναδεικνύεται πρώτος σκόρερ του ελληνικού πρωταθλήματος, ενώ το 2004 ο Διαμαντίδης κέρδισε το βραβείο MVP του Ελληνικού Πρωταθλήματος.

Αγωνιστικός και διοικητικός κατήφορος (2011 - 2013) 
Τον αγωνιστικό υποβιβασμό της ομάδας ακολούθησε πολύωρο συμβούλιο μεταξύ των διοικούντων της Κ.Α.Ε. Ηρακλής (πρόεδρος ήταν ο Μάκης Σαρλής), στο οποίο και αποφασίστηκε η διάλυσή της. Καθώς αδυνατούσαν να εξυπηρετήσουν τα οικονομικά βάρη της ομάδας, προτίμησαν τον εθελοντικό υποβιβασμό στην πρώτη μη επαγγελματική κατηγορία, τη Β' Εθνική, προκειμένου ο σύλλογος να εξυγιανθεί από τα δυσβάστακτα χρέη. Στη διάρκεια του καλοκαιριού υπήρξε έντονη πλην ανεπιβεβαίωτη φημολογία για διαπραγματεύσεις απορρόφησης του Πανελληνίου από τον Ηρακλή, με την Επιτροπή Επαγγελματικού Αθλητισμού να απορρίπτει στα τέλη Αυγούστου αίτημα του Πανελληνίου για μεταβίβαση μετοχών στο Γιάννη Κουζούνη, μέλος της Κ.Α.Ε. Ηρακλής. Με τον τρόπο αυτό το τμήμα ανδρικής καλαθοσφαίρισης πέρασε στη δικαιοδοσία του Ερασιτέχνη Ηρακλή, ο οποίος βασανιζόταν ευρύτερα από σοβαρά διοικητικά και οικονομικά προβλήματα που κλιμακώθηκαν τα επόμενα χρόνια. Το ίδιο καλοκαίρι και το ποδοσφαιρικό τμήμα υποβιβάστηκε από την Α' Εθνική απευθείας στη Δ' Εθνική για εξωαγωνιστικούς λόγους.

Την αγωνιστική περίοδο 2011-12 φάνηκε και στο αγωνιστικό κομμάτι ο αντίκτυπος των ανωτέρω γεγονότων, με την ομάδα να αντιμετωπίζει σοβαρό κίνδυνο νέου υποβιβασμού. Ο Ηρακλής, με γενικό αρχηγό το Χρήστο Χρηστίδη, ξεκίνησε τη χρονιά με την εφηβική του ομάδα υπό την καθοδήγηση του Μάκη Καλανταρίδη, διευθυντή των τμημάτων υποδομής. Σταδιακά η ομάδα ενισχύθηκε με επαγγελματίες παίκτες, ενώ τη σκυτάλη του προπονητή πήρε στα μέσα Οκτωβρίου ο Θοδωρής Αλμπάνης. Το Μάρτιο έλαβε χώρα νέα αλλαγή προπονητή, με τον Αντώνη Κυρίτση να αναλαμβάνει καθήκοντα, ενώ τη χρονιά ολοκλήρωσε ο Δημήτρης Βατός. Την περίοδο αυτή το Πρωτάθλημα της Β' Εθνικής διοργανώθηκε με τη συμμετοχή 16 ομάδων σε κοινό Όμιλο. Η ομάδα της Θεσσαλονίκης συγκέντρωσε 11 νίκες και 19 ήττες ολοκληρώνοντας τις αγωνιστικές της υποχρεώσεις στη 13η θέση της τελικής κατάταξης, εξασφαλίζοντας τελικά την παραμονή της. Στη διοργάνωση του Κυπέλλου Ελλάδος το πρώτο παιχνίδι του Ηρακλή κατακυρώθηκε υπέρ του άνευ αγώνος, εφόσον αποχώρησε ο αντίπαλός του Ερμής Λαγκαδά. Στη συνέχεια, ο ίδιος ο Ηρακλής δήλωσε την εθελοντική του αποχώρηση από τη διοργάνωση, για δεύτερη συνεχόμενη χρονιά, αφήνοντας το Διαγόρα Ρόδου να προκριθεί. Τον Ιούνιο του 2012 σημειώθηκαν νέες εξελίξεις στο διοικητικό κομμάτι, όταν και έλαβε χώρα επεισοδιακή εκλογική διαδικασία μεταξύ των παραγόντων κ. Χρήστου Χρηστίδη και Νίκο Αγγέλου, με τον πρώτο τελικά να αναλαμβάνει επικεφαλής του τμήματος μπάσκετ.

Την αγωνιστική περίοδο 2012-13 η ομάδα παρουσίασε σημαντική αγωνιστική βελτίωση. Τον Ιούλιο του 2012 πρώτος προπονητής του συλλόγου ανέλαβε ο Θωμάς Κωστόπουλος με βοηθό το Δημήτρη Βατό. Ο Ηρακλής τερμάτισε στη 2η θέση του βαθμολογικού πίνακα του Πρωταθλήματος, συγκεντρώνοντας 17 νίκες και 7 ήττες στα πλαίσια του νεοσύστατου Ομίλου Βορρά., και διεκδίκησε την άνοδο σε αγώνα μπαράζ απέναντι στην Α.Ε.Κ., που κατέλαβε την ίδια θέση στον Όμιλο Νότου. Η αθηναϊκή ομάδα επικράτησε των κυανόλευκων στην παράταση με σκορ 83-76 (71-71 κ.α.) παίρνοντας η ίδια το εισιτήριο για την Α2 Εθνική. Ωστόσο, μετά την εθελοντική αποχώρηση του Γ.Σ. Περιστερίου από τα επαγγελματικά πρωταθλήματα, στην Α2 ανήλθε και ο Ηρακλής ως πρώτος επιλαχών. Τη χρονιά αυτή οι ομάδες της Β' Εθνικής δε συμμετείχαν στο Κύπελλο, ομοίως και ο Ηρακλής. Ο αρχηγός της ομάδας, Κώστας Μπεχλιβάνης, σε ηλικία 39 ετών αναδείχθηκε 2ος καλύτερος σκόρερ της κατηγορίας. Στην ετήσια ψηφοφορία των προπονητών της Β' Εθνικής (Ομίλου Βορρά) που διεξάγεται από τον ιστότοπο InfoBasket.gr, ο Μπεχλιβάνης αναδείχθηκε καλύτερος παίκτης της χρονιάς και οι αθλητές του συλλόγου Γιάννης Σταμπουλής και Μιχάλης Καζάκος αναδείχθηκαν καλύτερος παίκτης κάτω των 22 ετών και καλύτερος αμυντικός παίκτης αντίστοιχα.

Εξωαγωνιστικά ο Ερασιτέχνης Ηρακλής Θεσσαλονίκης βρέθηκε σε ιδιαίτερα δεινή θέση την περίοδο αυτή, παραμένοντας ουσιαστικά χωρίς κεντρική διοίκηση (ο Χρηστίδης παρέμεινε επικεφαλής του ανδρικού μπάσκετ). Στα τέλη φθινοπώρου το Υπουργείο Οικονομικών αιτήθηκε τη διάλυση του συλλόγου, με την κατηγορία ότι λειτούργησε σε βάρος του καταστατικού του, ως κερδοσκοπικός οργανισμός. Το αίτημα υπογράφηκε από την Περιφέρεια Κεντρικής Μακεδονίας.

Προσπάθεια ανάκαμψης στην Α2 Εθνική και επανόδου στην Α1 (2013 - 2019) 
Ξεκινώντας τις προετοιμασίες του για τη συμμετοχή στο Πρωτάθλημα της Α2 Εθνικής την περίοδο 2013-14, ο Ηρακλής ανακοίνωσε την πρόσληψη του προπονητή Δημήτρη Τσολάκη. Ο Κωστόπουλος παρέμεινε στην ομάδα ως βοηθός, καθώς το Νοέμβριο θα αποχωρούσε λόγω των στρατιωτικών του υποχρεώσεων. Στα τέλη Αυγούστου, ωστόσο, ο Τσολάκης υπέβαλε δυσαρεστημένος την παραίτησή του χωρίς να αποσαφηνιστεί η αιτία. Λίγες ημέρες μετά παραιτήθηκε από την ηγεσία της ομάδας και ο κ. Δημήτρης Χρηστίδης, αφήνοντας το τμήμα στα χέρια των  κ. Σταύρου Ποιμενίδη, Σάκη Αποστολίδη και Αντώνη Σαμαρά. Λίγο πριν από την έναρξη της περιόδου την τεχνική ηγεσία του Ηρακλή ανέλαβε ο Στέφανος Πέρκος.

Οι υποχρεώσεις της ομάδας ξεκίνησαν με αγώνα για το Κύπελλο Ελλάδος στον οποίο ηττήθηκε με σκορ 60-61 από τον Ο.Φ.Η. με αποτέλεσμα να αποκλειστεί από τη συνέχεια της διοργάνωσης. Ενώ το πρωτάθλημα βρισκόταν σε πλήρη εξέλιξη, το πρώην πια μέλος της διοικούσας επιτροπής Σταύρος Ποιμενίδης προχώρησε σε μηνύσεις προς φιλάθλους του Ηρακλή, κάτι που οδήγησε τη διοικούσα επιτροπή του τμήματος πολύ κοντά στην παραίτηση. Τελικά οι κ. Σάκης Αποστολίδης, Αντώνης Σαμαράς, Ιωάννης Μπούτζιος και Ευάγγελος Τσίμος ανακάλεσαν την απόφασή τους, η ομάδα, ωστόσο, τιμωρήθηκε με ποινή 4 αγωνιστικών κεκλεισμένων των θυρών για επεισόδια στη διάρκεια της χρονιάς. Λίγο πριν ολοκληρωθεί το Πρωτάθλημα, ο Γιώργος Κυρούδης αντικατέστησε το Στέφανο Πέρκο στο πόστο του πρώτου προπονητή. Κατά την ολοκλήρωση της χρονιάς ο Ηρακλής είχε συγκεντρώσει 12 νίκες και 14 ήττες. Στον τελικό βαθμολογικό πίνακα σημειώθηκε ισοβαθμία μεταξύ του Αρκαδικού, του Ηρακλή και του Φιλίππου Βέροιας, οι οποίοι τοποθετήθηκαν στις θέσεις 6, 7 και 8 αντίστοιχα. Πρώτος σκόρερ της ομάδας για τη χρονιά αυτή ήταν ο Σέρβος Μίροσλαβ Τσουμπρίλο ο οποίος σε 25 ματς σημείωσε συνολικά 273 πόντους έχοντας ποσοστά 74% στις βολές, 54% στα δίποντα, 38% στα τρίποντα, αλλά και 161 ριμπάουντ. Στη συγκομιδή πόντων ακολούθησαν οι Κώστας Μπεχλιβάνης (269 πόντοι σε 25 αγώνες, ποσοστά ευστοχίας 78% - 40% - 42%) και Κώστας Τσότσος (260 πόντοι σε 26 αγώνες, ποσοστά ευστοχίας 73% - 48% - 31%).

Οι σεζόν 2013-2016 συνοδεύτηκαν από μέτριες αγωνιστικές επιδόσεις, και η ομάδα έμεινε μακριά από τις θέσεις που οδηγούσαν στην άνοδο. Τον Ιούνιο του 2015 ανακοινώθηκε η είσοδος του κ. Θεόδωρου Δρακόπουλου στην διοικούσα επιτροπή.  Τον Ιούνιο του 2016 ο κ. Σάκης Αποστολίδης ανακοινώνει την αποχώρηση του από τα κοινά της ομάδος. Τον Απρίλιο του 2018 ανακοινώνεται η σύσταση της «ΚΑΕ ΗΡΑΚΛΗΣ 2017», με την πλήρη επωνυμία «Γυμναστικός Σύλλογος Θεσσαλονίκης ο Ηρακλής Καλαθοσφαιρική Ανώνυμη Εταιρεία» με Πρόεδρο και Διευθύνοντα Σύμβουλο τον κ. Θεόδωρο Δρακόπουλο. Η πορεία της ομάδας την τριετία 2016-2019 ήταν αισθητά βελτιωμένη, έχοντας αξιόμαχα ρόστερ, καλές  αγωνιστικές επιδόσεις και συμμετοχή στα μπαράζ ανόδου κάθε χρονιά.

Την σεζόν 2018-2019 η ομάδα ολοκληρώνει την κανονική διάρκεια αήττητη στο Ιβανώφειο, με συνολικό ρεκόρ 24-6, εξασφαλίζοντας έτσι την δεύτερη θέση της βαθμολογίας και την συμμετοχή της στα μπαράζ ανόδου. Αρχικά αντιμετωπίζει στον ημιτελικό τον Χαρίλαο Τρικούπη Μεσολογγίου με επιμέρους σκορ 2-0, έχοντας νικήσει μέσα-έξω στην κανονικη διάρκεια της σεζόν. Ο Ηρακλής συνέτριψε με 94-59 τον Χαρίλαο Τρικούπη στο Ιβανώφειο και πέρασε στον τελικό ανόδου όπου αντιμετώπισε την Καστοριά με επίσης επιμέρους σκορ 2-0. Ο τελικός διεξήχθη μέσα σε ένα κατάμεστο Ιβανώφειο στις 22/5/2019 όπου ο Ηρακλής έφτασε στην νίκη με 84-61 μετά από μία ακόμα επιβλητική εμφάνιση. Έτσι μπήκε ένα τέλος στα "πέτρινα χρόνια" της ομάδος και έγινε πραγματικότητα η επιστροφή στην ΕΚΟ Basket League μετά από 8 χρόνια περιπλάνησης στην Α2 Εθνική. Σε αυτόν τον σύνδεσμο μπορείτε να παρακολουθήσετε τον νικητήριο τελικό καθώς και τους πανηγυρισμούς που επακολούθησαν. Στις 16/5/2019 ενεργοποιήθηκε η εταιρεία «ΚΑΕ ΗΡΑΚΛΗΣ 2017» και η ομάδα αδειοδοτήθηκε από την Επιτροπή Επαγγελματικού Αθλητισμού, προκειμένου να είναι έτοιμη για την συμμετοχή της στην μεγάλη κατηγορία την ερχόμενη σεζόν.

2019 - σήμερα
Την αγωνιστική περίοδο 2019-2020 ο Ηρακλής επανήλθε στην ΕΚΟ Basket League μετά από 8 χρόνια. Η σεζόν ολοκληρώθηκε πρόωρα λόγω της πανδημίας του κορωνοιού και ο Ηρακλής κατέλαβε την 7η θέση με 29 βαθμούς, έχοντας 9 νίκες και 11 ήττες σε σύνολο 20 αγώνων.

Την αγωνιστική περίοδο 2020-2021 ο Ηρακλής κατέλαβε την 10η θέση στο πρωτάθλημα με 29 βαθμούς, σημειώνοντας 7 νίκες και 15 ήττες σε σύνολο 22 αγώνων. Στις 3 Ιουλίου 2020, ανακοινώθηκε ότι η ομάδα επιστρέφει στις ευρωπαϊκές διοργανώσεις, με την συμμετοχή της στο Μπάσκετμπολ Τσάμπιονς Λιγκ της περιόδου 2020-2021. Στις 22/9 ο Ηρακλής ηττήθηκε από τον Κεραυνό Στροβόλου σε αγώνα νοκ-άουτ που διεξήχθη στην Κύπρο, και αποκλείστηκε από την συνέχεια του Μπάσκετμπολ Τσάμπιονς Λιγκ. Η ομάδα συνέχισε την ευρωπαϊκή της περιπέτεια στο FIBA Europe Cup, όπου έφτασε μέχρι τους 16 του θεσμού. Η αγωνιστική περίοδος ήταν αρκετά ταραχώδης, με την ομάδα να αλλάζει 3 προπονητές και αρκετούς παίκτες κατά την διάρκεια της σεζόν. Οι υποθέσεις τιμωρίας του general manager της ομάδας καθώς και του δελτίου του Τζος Χάγκινς προκάλεσαν προβληματισμό σχετικά με την οργάνωση της ΚΑΕ και έθεσαν σε κίνδυνο την παραμονή της ομάδας στην Basket League. Ταυτόχρονα, η ρήξη με 3 Έλληνες παίκτες του ρόστερ προκάλεσε περαιτέρω τριγμούς στο αγωνιστικό τμήμα. 

Η αγωνιστική περίοδος 2021-2022 ξεκίνησε με προβλήματα. Η απόφαση της διοίκησης να προχωρήσει στην λύση του συμβολαίου τραυματισμένου παίκτη της ομάδας προκάλεσε έντονες αντιδράσεις. Η οικονομική ασυνέπεια της ομάδας απέναντι σε παίκτες προκάλεσε αναταραχή στο αγωνιστικό τμήμα πριν καν την έναρξη των επίσημων υποχρεώσεων της ομάδας. Παράλληλα, η Επιτροπή Επαγγελματικού Αθλητισμού απέρριψε την αίτηση χορήγησης πιστοποιητικού συμμετοχής της «ΚΑΕ ΗΡΑΚΛΗΣ 2017». Τελικά, δεδομένης και της αφαίρεσης τριών βαθμών, ο Ηρακλής τερμάτισε 13ος και τελευταίος, και υποβιβάστηκε στην Α2.

Πορεία σε εθνικές κατηγορίες

Έμβλημα

Διακεκριμένοι καλαθοσφαιριστές
Ο Ηρακλής Θεσσαλονίκης έχει μεγάλη παράδοση ως φυτώριο ταλέντων. Χαρακτηριστικό είναι το γεγονός ότι βασικοί παίκτες της Εθνικής Ελλάδος που κατέκτησαν το χρυσό μετάλλιο στο Ευρωπαϊκό Πρωτάθλημα του 2005 και το ασημένιο στο Παγκόσμιο Πρωτάθλημα του 2006 (Δημήτρης Διαμαντίδης, Λάζαρος Παπαδόπουλος, Νίκος Χατζηβρέττας, Σοφοκλής Σχορτσιανίτης) έκαναν τα πρώτα τους μπασκετικά βήματα στην ομάδα του Ηρακλή.

Προπονητές της ομάδας

Έδρα και Διοίκηση 

Έδρα του συλλόγου είναι το Ιβανώφειο Κλειστό Γυμναστήριο στη Θεσσαλονίκη, χωρητικότητας 2.500 θεατών.

Πρόεδρος του ερασιτέχνη Ηρακλή είναι ο κ. Φώτης Θέος και πρόεδρος της διοικούσας επιτροπής του τμήματος καλαθοσφαίρισης είναι ο κ. Θεόδωρος Δρακόπουλος.

Αγωνιστικό Τμήμα

Αγωνιστική περίοδος 2018-2019 

Στις 22/5/2019 μετά την νίκη στον τελικό των μπαράζ ανόδου επί της Καστοριάς, σε ένα Ιβανώφειο με 3500+ Ηρακληδείς, η ομάδα του Ηρακλή εξασφάλισε την άνοδο στην ΕΚΟ Basket League.

Προπονητής της ομάδας διετέλεσε ο Κώστας Μέξας, ο οποίος αντικατέστησε τον Λευτέρη Χατζηκυριακίδη τον Οκτώβριο του 2018. Το ρόστερ της ομάδας συνέθεσαν οι παρακάτω αθλητές:

Αγωνιστική περίοδος 2019-2020 

Κατά την αγωνιστική περίοδο, 2019-2020 , ο Γ.Σ. Ηρακλής Θεσσαλονίκης λαμβάνει μέρος στο Πρωτάθλημα της Α1 Εθνικής Κατηγορίας Ανδρών που διοργανώνει η Ελληνική Ομοσπονδία Καλαθοσφαίρισης.

Καθήκοντα πρώτου προπονητή διατηρεί από τον Ιούλιο του 2019 ο Γιάννης Καστρίτης. Ο Λενζέλ Σμιθ αποχώρησε στις 3 Νοεμβρίου. Λίγες μέρες αργότερα, στις 14 Νοεμβρίου ανακοινώθηκε η έναρξη συνεργασίας με τον Μιλένκο Τέπιτς. Τον Φεβρουάριο του 2020 ο Γιάννης Καστρίτης αποχωρεί από την τεχνική ηγεσία της ομάδας.  Η ΚΑΕ Ηρακλής ανακοίνωσε την πρόσληψη του Ηλία Καντζούρη στον πάγκο της, ενώ βοηθός του ανέλαβε ο Γιώργος Σιγάλας. Τον ίδιο μήνα ο Ηρακλής ανακοινώνει την απόκτηση του Τζίμι Γκάβιν (αγωνίστηκε σε 2 ματς) και του AJ Ογκίλβι (δεν πρόλαβε να αγωνιστεί) ενώ έλυσε τη συνεργασία του με τον Τέντι Οκερέαφορ και τον Ντάριους Γκάρετ κατόπιν εισηγήσεως του νέου τεχνικού τιμ.

Η σεζόν ξεκίνησε τον Οκτώβριο του 2019 και ήταν προγραμματισμένη να ολοκληρωθεί τον Ιούνιο του 2020. Ωστόσο, λόγω της κρίσης της πανδημίας του κορωνοϊού, το πρωτάθλημα δεν ολοκληρώθηκε. ο Παναθηναϊκός αναδείχθηκε πρωταθλητής της σεζόν χωρίς να έχει ολοκληρωθεί η κανονική περίοδος και χωρίς τη διεξαγωγή play offs κατόπιν σχετικής ψηφοφορίας μεταξύ των ομάδων της Basket League με ψήφους 13-1 υπέρ της ανάδειξής του ως πρωταθλητή, ενώ ταυτόχρονα αποφασίστηκε να μην υπάρξει υποβιβασμός για τον Άρη και τον ΠΑΟΚ, ομάδες που καταλάμβαναν τις 2 τελευταίες θέσεις στην βαθμολογία μέχρι την διακοπή των αγωνιστικών υποχρεώσεων.

Ο Ηρακλής κατέλαβε την 7η θέση με 29 βαθμούς, έχοντας 9 νίκες και 11 ήττες σε σύνολο 20 αγώνων. Το ρόστερ του Ηρακλή Θεσσαλονίκης συνέθεσαν για την περίοδο 2019-20 οι παρακάτω αθλητές:

Αγωνιστική περίοδος 2020-2021 

Κατά την αγωνιστική περίοδο, 2020-2021 , ο Γ.Σ. Ηρακλής Θεσσαλονίκης λαμβάνει μέρος στο Πρωτάθλημα της Α1 Εθνικής Κατηγορίας Ανδρών που διοργανώνει η Ελληνική Ομοσπονδία Καλαθοσφαίρισης. Στις 3 Ιουλίου 2020, ανακοινώθηκε ότι η ομάδα επιστρέφει στις ευρωπαϊκές διοργανώσεις, με την συμμετοχή της στο Μπάσκετμπολ Τσάμπιονς Λιγκ. Πρώτος αντίπαλος στα προκριματικά της διοργάνωσης κληρώθηκε ο Κεραυνός Στροβόλου από την Κύπρο. Ο Ηλίας Καντζούρης αποχωρεί από την τεχνική ηγεσία και καθήκοντα πρώτου προπονητή αναλαμβάνει τον Ιούλιο του 2020 ο Βαγγέλης Ζιάγκος  με βοηθούς τον Σταύρο Μυκονιάτη και Πέτρο Γκαϊτατζή. Στις 22/9 ο Ηρακλής ηττήθηκε από τον Κεραυνό Στροβόλου σε αγώνα νοκ-άουτ που διεξήχθη στην Κύπρο, και αποκλείστηκε από την συνέχεια του Μπάσκετμπολ Τσάμπιονς Λιγκ. Η ομάδα συνέχισε την ευρωπαϊκή της περιπέτεια στο FIBA Europe Cup. Στις 30/11 ο Γουίλ Χάτσερ αντικαθιστά τον Μπράντον Τσίλντρες στο ρόστερ της ομάδας. Στις 20/12 και μετά από την εντός έδρας ήττα απέναντι στο Λαύριο, ο Βαγγέλης Ζιάγκος παραιτείται από την θέση του πρώτου προπονητή, ως απόρροια των κακών εμφανίσεων της ομάδας. Στις 24/12 αναλαμβάνει καθήκοντα πρώτου προπονητή ο Στέργιος Καλύβας. Στο δυναμικό της ομάδας προστέθηκαν οι Όμπι Ενετσιόνια και Ντέβιν Ιμπανκς οι οποίοι αντικατέστησαν τους Εντ Ντάνιελ και Μάικ Μουρ. Η ομάδα πήρε αήττητη την πρόκριση στους 16 του FIBA Europe Cup σημειώνοντας 3 νίκες στα πλαίσια του Α' Ομίλου της διοργάνωσης. Στις 10/2 ο Στέργιος Καλύβας παραιτήθηκε από την τεχνική ηγεσία της ομάδας, συνέπεια των κακών εμφανίσεων στο πρωτάθλημα και της ήττας-αποκλεισμού από τον ΠΑΟΚ για το κύπελλο της Ελλάδος. Ο ομοσπονδιακός τεχνικός Θανάσης Σκουρτόπουλος ανέλαβε την τεχνική καθοδήγηση της ομάδας. Οι προσθαφαιρέσεις στο ρόστερ συνεχίζονται, με τους Τζος Χάγκινς και Ζήση Σαρικόπουλο να ανακοινώνονται από την ομάδα. Ταυτόχρονα, αποχωρoύν οι Σκάϊλερ Μπόουλιν και Μιχάλης Τσαϊρέλης.

Στο πρωτάθλημα, ο Ηρακλής κατέλαβε την 10η θέση μένοντας εκτός πλέι-οφ, με 29 βαθμούς, έχοντας 7 νίκες και 15 ήττες σε σύνολο 22 αγώνων. Στην Ευρώπη, η ομάδα αποκλείστηκε στην φάση των 16 από την συνέχεια του FIBA Europe Cup, γνωρίζοντας την ήττα από την Ιρόνι Νες Ζιόνα, την μετέπειτα νικήτρια ομάδα της διοργάνωσης. 

Το ρόστερ του Ηρακλή Θεσσαλονίκης συνέθεσαν για την περίοδο 2020-21 οι παρακάτω αθλητές:

Αγωνιστική περίοδος 2021-2022 
Το ρόστερ του Ηρακλή Θεσσαλονίκης συνέθεσαν για την περίοδο 2021-22 οι παρακάτω αθλητές:

Διάγραμμα ομάδας

Τμήματα υποδομής 

Ο σύλλογος διατηρεί πέραν της ανδρικής ομάδας και τμήματα υποδομών.

Το εφηβικό τμήμα του Ηρακλή Θεσσαλονίκης έχει κατακτήσει δύο φορές το Πανελλήνιο Πρωτάθλημα Εφήβων και ειδικότερα τις αγωνιστικές περιόδους 1994-95 και 1997-98.
Το 1987-88 κατέκτησε την δεύτερη θέση στο Πανελλήνιο Πρωτάθλημα Εφήβων στην Τρίπολη.

Ανάλογη διάκριση έχει να επιδείξει και το παιδικό τμήμα που κατέκτησε το Πανελλήνιο Πρωτάθλημα Παίδων τις αγωνιστικές περιόδους 1975-76 και 1997-98.

Παραπομπές

Εξωτερικοί σύνδεσμοι 

 Ιβανώφειο Κλειστό Γυμναστήριο, πληροφορίες στον ιστότοπο Stadia.gr.
 «Οι σημαντικές στιγμές στο πέρασμα των χρόνων» , χρονολόγιο όλων των τμημάτων του Ηρακλή, ιστότοπος BlueArena.gr, 29 Νοεμβρίου 2012.
 «Γεώργιος Ιβάνοφ: ο απόγονος του Ηρακλή», αφιέρωμα στον αθλητή από τον οποίο αντλεί το όνομά του το Ιβανώφειο, ιστότοπος BlueArena.gr, 4 Ιανουαρίου 2013.
 «Αυτός ήταν ο «Γεωργούλας» του Ηρακλή», αφιέρωμα στο Γιώργο Μαντόπουλο, αρχηγό της πρωταθλήτριας ομάδας του 1936, ιστότοπος BlueArena.gr, 18 Οκτωβρίου 2012.
 «Οι «χρυσοί» έφηβοι του Ηρακλή», αφιέρωμα στην ομάδα που κατέκτησε το Πανελλήνιο Πρωτάθλημα Εφήβων του 1995, ιστότοπος BlueArena.gr, 26 Δεκεμβρίου 2014.

Καλαθοσφαίριση Ανδρών
Ελληνικοί σύλλογοι καλαθοσφαίρισης
Σωματεία Ε.ΚΑ.Σ.Θ.
Ιδρύσεις ομάδων καλαθοσφαίρισης το 1924